
AZ EGÉSZSÉGÜGYI OKTATÁS JÖVŐJÉNEK ÚJ PERSPEKTÍVÁI MESTERSÉGES INTELLIGENCIA ÉS DIGITÁLIS KÉSZSÉGEK TÜKRÉBEN

A digitális technológiák és a mesterséges intelligencia (MI) egyre meghatározóbb szerepet töltenek be az egészségügyi technológiák fejlődésében, átalakítva a diagnosztikai, a terápiás és az oktatási folyamatokat. Az egészségügyi oktatásban részt vevő hallgatók és oktatók digitális kompetenciáinak és ismereteinek feltérképezése kulcsfontosságú a digitális technológiák és az MI sikeres integrációjához. A kutatás célja az egészségügyi hallgatók és az egyetemi oktatók digitális ismereteinek, készségeinek és mesterséges intelligenciával kapcsolatos ismereteinek felmérése volt, különös tekintettel az MI várható hatásaira az orvosi diszciplínákban.
Keresztmetszeti vizsgálatot végeztem a Szegedi Tudományegyetemen, amelyben elsőéves orvostanhallgatók, gyógyszerészhallgatók és egyetemi oktatók vettek részt 2024-ben. A résztvevők egy online, önkitöltős kérdőívet töltöttek ki, amely demográfiai adatokat, digitális készségeket, MI-vel kapcsolatos ismereteket és kompetenciákat, valamint a technológiával szembeni attitűdöket vizsgálta. Az adatokat leíró statisztikai elemzéssel értékeltem, valamint az objektív és szubjektív tudásszinteket Spearman féle korrelációs együtthatóval mértem.
A hallgatók körében a digitális/okos eszközök, a közösségi média, a videómegosztó oldalak mindennapos használata alapvetővé vált, ugyanakkor a mélyebb digitális kompetencia és az MI gyakorlati alkalmazásának elterjedtsége korlátozott. Az MI-t sok hallgató hasznos eszköznek tartja, különösen a hétköznapi problémák megoldására. Tanulási, szakmai használata azonban továbbra is korlátozott. Az oktatók esetében az alapvető digitális kompetenciák terén magabiztosak, rendszeresen használnak digitális/okos eszközöket a munkájuk kapcsán, a biztonsági és problémamegoldási képességek fejlesztése továbbra is indokolt. Az MI alkalmazásának aránya alacsony. Mind a hallgatók, mind az oktatók esetében megfigyelhető, hogy az önértékelés jellemzően nem tükrözi a valós kompetenciákat.
A hallgatói szokások alapján a digitális/okos eszközök, közösségi média és a mesterséges intelligencia nagyobb szerepet kaphatna az oktatásban. Oktatói szokások és önértékelés alapján az oktatók a digitalizáció és MI kérdésében további támogatásokat is kell kapjanak.



